**PREZENTAREA ACTIVITĂŢILOR EDUCAŢIONALE SPECIFICE CARE SE DESFĂŞOARĂ ÎN GRĂDINIŢELE DE COPII**

Activitatea instructiv-educativă care se desfăşoară în grădiniţa de copii este reglementată legislativ de *Curriculumul pentru educaţia timpurie* emis de Ministerul Educaţiei în anul 2019 prin O.M. Nr. 4694/2.08.2019.

Expertizele practicienilor în educaţie, atât naţionale, cât şi europene, stabilesc educaţia şi îngrijirea timpurie a copiilor ca fiind baze ale sistemelor de educaţie şi formare pentru că asigură condiţii optime de formare şi dezvoltare în perspectivă a competenţelor cheie ale educabililor.

Pentru nivelul preşcolar, *Curriculumul pentru educaţie timpurie* prevede prin *Planul de învăţământ* anumite categorii de activităţi, precum *Jocuri şi activităţi liber alese*, *Activităţi pe domenii experienţiale*, *Activităţi de dezvoltare prsonală*, *Rutine* şi *Tranziţii*, fiecare dintre aceste tipuri de activităţi contribuind specific la dezvoltarea holistică a copiilor preşcolari.

Prin activităţile de învăţare proiectate de cadrele didactice şi desfăşurate cu copiii în grădiniţă, se urmăreşte dezvoltarea cognitivă, socio-emoţională, fizică, a limbajului şi a comunicării, dar şi formarea unor capacităţi şi atitudini în învăţare, în vederea integrării cu succes în viaţa şcolară.

Domeniile de dezvoltare avute în vedere pentru a fi stimulate şi îmbogăţite prin experienţele de învăţare oferite de sistemul de învăţământ preşcolar, sunt: *Domeniul Limbă şi Comunicare*, *Domeniul Ştiinţe*, *Domeniul Psihomotric*, *Domeniul Estetic şi Creativ* şi *Domeniul Om şi Societate*, fiecare dintre acestea vizând competenţe precum: comunicarea orală, premisele citirii şi scrierii; operarea cu conceptele specifice numeraţiei în intervalul numeric 1-10, a operaţiilor matematice simple, a conceptelor de mărimi şi măsurători şi forme geometrice; competenţe de explorare şi investigare a mediului înconjurător şi ale componentelor acestuia; consolidarea regulilor de igienă personală şi colectivă, a normelor de comunicare cu copiii de vârstă apropiată şi cu adulţii din instituţia de învăţământ şi a partenerilor acesteia, comportarea civilizată, comportarea responsabilă în anumite situaţii din viaţa socială, formarea trăsăturilor de personalitate şi caracter; competenţe de utilizare creativă a materialelor sintetice sau natutrale în vederea creării unor produse artistice; competenţe de exprimare artistică prin intermediul muzicii sau al artelor plastice; competenţe de dezvoltare fizică, de grijă pentru a avea un corp armonios şi de securitate personală.

Toate activităţile de învăţare pornesc de la interesele copiilor, aceştia fiind subiecţi activi în propria lor învăţare şi se derulează preponderent prin joc, ca formă esenţială de activitate a copilului mic.

Organizarea mediului educaţional are în vedere stimularea optimă a învăţării, fiind considerat un al treilea educator al copuilui, pe lângă părinţi şi cadrele didactice.

Educaţia timpurie care asigură coerenţă între familie, unitatea de învăţământ şi comunitate reprezintă un context necesar pentru a asigura un echilibru între aspectele socio-emoţionale, învăţare şi starea de bine a beneficiarilor acestui sistem de educaţie.